Tove Videbæk (KRF), 1999-02-04:
Intentionerne med det her forslag er jo at minimere antallet af master og disses eventuelle skadevirkninger på bl.a. landskabet, og det skal ske via en udstrakt fælles udnyttelse af såvel eksisterende som nye master til radiokommunikationsformål samt ved opsætning af antennesystemer på eksisterende bygninger.
Man vil tilgodese offentlighedens behov for et bredt, varieret og billigt udbud af trådløse telekommunikationstjester samt sikre nye udbydere af trådløse telekommunikationstjenster reelle konkurrencemuligheder i forhold til allerede etablerede mobilnet.
Her vil jeg gerne tilføje, at vedrørende disse konkurrencemuligheder mener vi, der skal tages højde for, at hvis nye udbydere skal have yderligere muligheder for at opsætte master, er der en række regler, som også de bør overholde, f.eks. vedrørende sikkerhedsbestemmelser for de mennesker, der skal opsætte og klatre i masterne, sikkerhed for de mennesker, der færdes i nærheden af masterne, sikring af masterne mod storm og overbelastning, så man ikke risikerer, de vælter i uvejr, sikring af masterne mod lynnedslag via jordforbindelse ved hjælp af f.eks. jordnet eller jordspyd, sikring af adgangsforhold til masterne og meget, meget mere. Det bør kræves af de nye udbydere, at de skal overholde denne lange række af meget vigtige forholdsregler; ellers vil det blive alt for nemt for nye udbydere at komme med billige og konkurrenceforvridende tilbud i forhold til etablerede udbydere, og det vil blive alt for usikkert og farligt for de mennesker, der skal arbejde med og færdes omkring masterne.
Fra den anden side af det politiske spektrum blev det nævnt, at de lokale myndigheder gives kompetence til at påbyde fælles udnyttelse af master til radiokommunikation.
Vi mener i Kristeligt Folkeparti, at det er en fordel at fremme en yderligere fælles udnyttelse af allerede eksisterende master og antenneanlæg, så landskabet ikke bliver totalt skæmmet, men jeg vil gerne knytte et par kommentarer til det. Er det disse lokale myndigheder, der skal prioritere og beslutte, hvem og hvor mange der skal være på en mast eller en høj bygning, som f.eks. er privatejet?
Hvis en privat mast er fyldt, og der ikke er plads til flere links på en mast, kan disse myndigheder så påbyde, at der på stedet skal opsættes en kraftigere mast?
har en radiomast og ikke ønsker andre ind på masten, vil der så blive foretaget ekspropriation?
Der står i forslaget, at ejere skal imødekomme anmodninger om fælles udnyttelse af tilhørende bygninger m.v. Vil det sige, at en ejer af en bygning ikke kan afvise brugen af sin bygning til opsætning af master, antenner m.v.?
Kan vi på dette område ikke risikere at få sager, som i øjeblikket i Løgumkloster, hvor byrådet p.t. har besluttet og påbudt, at en slægtsgård skal eksproprieres, fordi man i byrådet har sat sig i hovedet, at man absolut vil bygge lejligheder lige præcis på det sted, hvor slægtsgården ligger, selv om byrådet har fået stillet andre muligheder til rådighed?
Til sidst et spørgsmål vedrørende de offentlige og/eller private master, der bærer livsvigtig kommunikation eller radio- og tv-programmer, som ikke bør afbrydes: Skal ejerne af disse master have ret til at afvise andre, som vil ind på deres master og dermed vil kunne ødelægge eller afbryde disse tjenester gentagne gange - ikke blot ved opsætning, men løbende?
Med disse spørgsmål og kommentarer ser jeg frem til en god og grundig behandling af dette lovforslag i udvalget.